als_Latn dik_Latn sag_Latn
“A nuk i ngjan shtëpia të zonjës?” thotë arreduesja Rovena Agolli, teksa prezanton një juriste rreth të 30-tave, brune me flokë të gjatë të zinj kaçurrelë, me veshjen dhe grimin të kuruar mirë, që na pret në apartamentin e saj të sapo-përfunduar. Është dita e parë për të dhe të shoqin (edhe ai jurist) në shtëpinë e re. Apartamenti konsiston në një dhomë ndenjie e cila lidhet me kuzhinën dhe tre dhoma të tjera (rreth 100 m2). Një nga dëshirat e banorëve ishte që paleta e ngjyrave të ishte minimale, mundësisht bardhë e zi. Përsa i përket nevojave funksionale, ata donin të kishin sa më shumë vend për dollape për veshjet dhe këpucët. “Duke pasur parasysh këto kërkesa, u konceptua një hapësirë e mirë-shfrytëzuar me mobilje të bëra me porosi. U dizenjuan mobilje me linja të thjeshta minimale e me kënde të drejta, por që në raport me njëra-tjetrën dhe në mënyrën sesi bashkëveprojnë me hapësirën, ato duken shumë elegante dhe të këndshme.” tregon Rovena.
DHOMA E NDENJIES
Gjëja e parë që të bën përshtypje sa hyn në apartament është një korridor i shtruar me parket gri të çelët, dhe një faqe e gjatë muri e tëra e veshur me mermer të bardhë, e cila reflektohet në kapakët me xhama të zinj të një garderobe të bollshme përballë, duke prezantuar në këtë mënyrë një hyrje disi të veçantë për një apartament të zakonshëm për nga përmasat dhe ndarja e ambienteve. E gjithë faqja e mermertë ndriçohet nga një linjë e bardhë neonësh të fshehur duke të drejtuar në dhomën e ndenjies, e cila ndriçohet bollshëm nga dy dritare të gjëra të veshura me perde të thjeshta e të bardha. “Me qëllim që dhoma të dukej sa më e madhe, në të u vendos një kolltuk i bardhë dhe i rehatshëm përballë me mobiljen e televizorit, gjithashtu e bardhë dhe e llakuar, e cila e reflekton më tepër dritën natyrale, duke përfituar një ambient ndenjie paqësor dhe shplodhës.” KUZHINA Në kontrast me këndin e ndenjies, kuzhina e cila shtrihet në të njëjtën hapësirë, dominohet nga një suprinë e zezë kristali që përsëritet edhe në tavolinën e ngrënies dhe që bashkë me karriget e zeza të llakuara prezantojnë një mini-ambient luksoz. Për çiftin, puna do të thotë qëndrimi në zyrë deri në orët e vona dhe shumë pak kohë e lënë për gatim. “Dëshironim një kuzhinë jo vetëm funksionale por edhe të ishte design. Për këtë arsye, u zgjodh një kuzhinë e tëra në xham kristal, që dhuron një qasje krejtësisht të re për një mobilje kuzhine, por është njëkohësisht tepër rezistente ndaj goditjeve dhe përdorimit.” shpjegon arreduesja Agolli. Sikundër suprina, edhe kapakët janë të realizuar me xham (të bardhë). E gjithë eleganca dhe shkëlqimi i sipërfaqeve të xhamit shoqërohet nga një veshje muri me pllaka gri mat me pamje betoni e cila bëhet nje sfond i domosdoshëm për të balancuar pamjen imponuese të mobiljes. Të dyja ambientet janë të ndriçuara nga spote dhe ndriçues dekorativë të cilat ndajnë zonat e shfrytëzimit duke bërë një loje drite zonale dhe duke iu dhënë mundësinë ambienteve që të mos duken statike nga i njëjti ndriçim.
DHOMAT
Dhomat ndahen nga zona e ditës me një korridor i cili u shfrytëzua për të vendosur një mini-dollap për këpucë, por që nga pamja nuk të jep përshtypjen për një të tillë. Është dizenjuar si komo me dyer pasqyre mbi të cilën qëndron varur një pasqyrë ovale e ndriçuar nga dy aplika muri anash, duke e bërë të rëndësishe këtë pjesëz kalimtare që të çon në dhomat e gjumit. “Dhomat janë relativisht të vogla, ndaj detyra kryesore ishte të shfrytëzoheshin maksimalisht, por duke krijuar idenë se ishin më të mëdha”.
DHOMA E GJUMIT
Në ndryshim nga ambientet e tjera, këtu paleta e ngjyrave është më e ngrohtë. Dollapet janë dizenjuar të kenë kapakë të rrëshkitshëm pasqyre në ngjyrë bronx, dhe krevati është i veshur me tapiceri ngjyrë bezhë e çelët, i cili duket si vazhdim i veshjes opake të drunjtë të murit me të njëjtën ngjyrë. E njëjta paletë ngjyrash përsëritet në perde dhe ndriçues (edhe këta të bërë me porosi) dke krijuar një dhomë nate të sofistikuar, pa kontrastë dhe shik.
DHOMA E FËMIJËVE
Kjo dhomë u mendua si një dhomë imediate garderobe por me destinacion për fëmijë. Ndaj u dekorua me një letër të gëzueshme dhe me tapet në ngjyrë potente, duke shfrytëzuar një pjesë të saj për një garderobë, që do të shfrytëzohet para dhe pas ardhjes së fëmijëve. Sikundër muret e dhomës, edhe kapakët e dollapit janë të bardhë me qëllim që prania e një garderobe të mos bëhet shqetësuese në dhomën e fëmijëve.
STUDIO
Të dy juristët e marrin punën me vete në shtëpi, ndaj e kishin të domosdoshme të kishin një zyrë të tyren. Ambienti i punës respekton shijen bardhë e zi të të gjithë shtëpisë. “Për të zbutur pak kontrastin por edhe për të shplodhur shikimin e të dyve pas një përqëndrimi të gjatë në kompjuter, vendosëm që një faqe muri ta lyenim me një te gjelbër të ngrohtë, e njohur për efektet e saj qetësuese.” Ndërsa një tjetër faqe muri është e veshur me një letër me dizain krejtësisht grafik dhe me një ritëm linje që përsëritet për t’i dhënë studios një pamje më kibernetike. Tavolinat e punës janë të inkorporuara në një biblotekë të dizenjuar enkas me rafe të hapur edhe të mbyllur për të organizuar si librat ashtu edhe dokumentet e nevojshme të punës.
als_Latn als_Latn als_Latn als_Latn als_Latn als_Latn als_Latn als_Latn als_Latn vec_Latn als_Latn